Ons droom ook ...
Ons wil jou net laat weet dat ons druk besig is met die beplanning rondom ons Droom Aktiwiteite. Al die reën het ons planne om te bou en plant 'n bietjie uitgestel, maar alles sal nog in September en Oktober plaasvind.
Ons het om mense, veral kinders, bewus te maak van die projek, 'n kompetisie by al die Laerskole in die distrik geloods waarvolgens hulle 'n logo moes ontwerp vir die projek. Ons het gevoel dat dit mense lekker vinnig betrokke gaan kry by die projek en dat dit ook 'n lekker manier sal wees om
die kinders in te trek. Aangeheg vind die logo wat gewen het. Ons het gevoel dit soms ons gemeenskap en ons doel die beste op. Villiersdorp staan bekend as die Akkedisse, ons is bekend vir ons vrugteboerdery, jou gesin is die eerste plek waar jy moet begin bou en die muur staan vir die opbou van jou gemeenskap.
Die eerste pojek wat ons doen begin Saterdag. Ons probeer mense in die gemeenskap daarop wys dat jy jouself ook moet opbou en na jouself moet kyk, want as jy positief oor jouself voel, dit sal deurspoel om jou positief te laat voel oor jou gemeenskap en jou dorp as geheel. Ons skop dus Saterdag 'n Villiersdorp Leef Gesond projek af, wat sal hardloop tot einde November, waarvolgens mense inskryf vir 'n tipe "Biggest Loser" kompetisie. In die tydperk hou ons 'n aantal pretstap en pretdrawwe, kry bekende kokke om ons te vertel hoe om gesond kos te maak en hoe om gesond te eet, en weeg ons elke twee weke saam om mekaar te motiveer. Ons begin dit Saterdag met 'n lekker braaivleis, die laaste groot eet, en rugbykyk. Verder skakel ons in met die WP Bloeddiens om bloedskenk nog groter te maak in ons gemeenskap en beplan 'n worsbraai en trollie resies saam met een aand se bloedskenk.
Verder het ons met die plaaslike munisipaliteit geskakel en die samewerking van hulle kant af is uitstekend. Ons is besig om 'n parkie te bou, gaan op 2 sypaadjies wat geteer word blombeddings bou om dit te verfraai, gaan by die dorp se ingang 'n muurtjie bou met die dorp se naam en stigtingsdatum op, gaan 'n blommetuin aan die begin van die dorp vestig, gaan lanings bome aan weerskante van die pad, soos 'n mens die dorp inkom, vestig en gaan ook daar 'n groot bord oprig om al die Droom Projekte aan te kondig sodat almal in die gemeenskap wat wil deelneem, kan kom help.
Ons neem fotos van al die dinge wat ons doen en sal vorentoe van die fotos kan aanstuur saam met 'n nuusbrief sodat julle die verandering kan sien.
Lekker dag en Droom voort. Dirkie Viviers